Balogh István

*Ballada öregapámról*

Szent Ferenc napsugár kertjéből

citrom zuttyan asztalunkra megjött hozzánk

Döme nagyapánk kevélyen pödrött bajszával

meggyfaszipkájával fejét sem láthatom

eregeti füstöt térdére ültet ki gondolta volna

rólad kicsi Pistám világra jöhetsz egyszer

anyád sem volt még pajkos gondolatunk

öreganyád pedig szépen simult boglya

tövéből indultak maradékaim friss széna

illata Istent is hazacsalja csak engem nem

hívhatott vissza azonnal Szerbia hegyei

között találtam gránátrobbanásokban igaz szerencsémet

Albániában pillantottam meg először a tengert s láttam

apró lovon menekülni szerbek királyát mifelénk

ilyen lovakat nem nyergelünk nekem soha

életemben lóra még nem tellett Galíciában

az oroszok kilőttek alólam négy csuda szép pejkót

baka létemre lovagoltam tábornoki levelekkel

jó lett volna ha egy megmarad nekünk biztosan

összefuvaroztam volna vele egy-két hold földet

jobban éltünk volna de robbant cudarul

körülöttem a világ meg énekelni kezdett

Doberdó is ám nagyon fals volt az a kórus

tépett ezredünk szervezetten tért meg

Budapestre nem öntötték ki a vizet vezetőink

vödörből pedig mentem volna már Zentára

öreganyádhoz meg Újfaluba utolsó gyermekünk

1914 szeptemberében született fiú én meg még

nem is láttam ez idáig sok szabadságomból egy nap sem lett

követelőztem de puskavesszővel kaptam seggemre

elhallgattam igaza volt őrmester úr Sónak baka

nem kutya magyar király megbecsült katonája

ne ugasson kap napjában egyszer főttet néha

elhordott ingek hátából hasított kapcát elég neki

ketten azért megszöktek egyiket elfogták főbe is

lőtték csonkolt ezredünk előtt kaszárnya

végében klozet falánál sírt az elmúlás előtt derék

Jani jó három évet húzott le velünk négyszer sebesült

érem soha nem jutott halállal komázott

nem látta maradékait kisebbnek nyilván nem ő

az apja talán mégis hiszen Isten csodára képes

14 hónapra is születhet gyerek nem kurva az asszonyom

egy Jani asszonya nem léphet félre az a kisded

Jézusra hasonlít meg énrám dalolt a halál

pillanatában késve érkezett kivégző osztag

bajszos katonái klozet cserepeit zörgették őrmester úr

Kuharszky lőtte fültövön kegyelemből elsőnek

ő harapott fűbe Tisza menti fronton rományok ellen

szíven hátulról tőlünk ajándék rohadék sarzsinak

öreganyád még tizennyolcban fölutazott Pestre

nagy nehezen kaptam egyetlen éjszakára kimenőt

asszony mégis asszony tündére minden lélegzésünknek

sok-sok év után tán évezred is eltelt csatákban

találkoztunk végre újra szerethettem és gyürködhettem

elnyűhetetlen testét ketten mehettek vissza Zentára

második lányom és feleségem én nem tudtam csodáról

Istenünk és Jézusunk pompás kegyelmességéről

Tiszánál futóárokban hittük Magyar Királyságot védjük

durranással bekövetkezett nagy futás pesti gyerekek

lába alatt porzott az élni akarás aztán valami

népbiztos dühös parancsára főbe lőttek hat embert

nyolcat ítéltek gyávaság miatt halálra pestiek

szaladtak mi maradtunk kettőt közülünk is vettek

egyikük a Sück ígérte nekem Flóri bácsi

én megtanítom írni-olvasni eltűnt a Sück talán

Ceglédre mintha mondta volna oda való

én Cegléden nem is jártam elkerültem végül

megszöktünk hárman hogy megtudtuk nincs már haza

vége a Magyar Királyságnak akkor mit keresünk itt

ketten érkeztünk meg Zentára Csendes Jóskát valami

tűzvonalon agyonlőtték a szerbek Zentán megsúgták

Horgos fölött már határ van értem gyorsan kijött a szerb

zsandár bevittek kiverték két fogamat föllocsoltak

kérdeztek ráztam fejem vért köhögtem föl

pirosat pisáltam aztán kommunistává akartak tenni

én megmondtam Nagy Háború öt évszámát Szerbiáért

elvertek cefetül nem akartam Cer-hegységbe menni

szuronyoddal szerb hőst megsebeztél-e

nem tudom mi lett velük de megszurkáltam

néhányat no ezért kaptam hatalmas verést

négy napig magam alá szartam-hugyoztam

nem tudtam mi a bűnöm ha én nem szúrok akkor

ő döf le engem sturm csak ilyen előbb pálinkát vagy rumot

egyetlen hajtókára veszettként ordítasz nem is láthatod

részeg vakon ellenedet csak bökdösöl ha akad

húsba találtál aztán igyekezz visszarántani szuronyod

védtelen vagy én túléltem e borzalmakat csata után

láthattuk ki kit szúrt le ott büdösödött rengeteg test

kedves hegyoldalban fű között apró virágok

valahol sírtak anyák feleségek szeretők

nem akartam mászni albán meredélyek szélén

jeges marokkal ragadott volna sötét szakadék

féltem mindentől ünnepek kilúgozódtak fülem közül

kukkeren királyt láttam apró lovon előlem menekülni

csodálkoztam miért araszol tőlem én nem űzöm

meglennénk mi egymás mellett őrmester úr Vidáts üvöltött

szedjük lábunkat rongyos kapcánk töréseket testált

lelkünket hólyagossá tette éjjelenként büdös

lé folyt fülemből ritkán faszoltunk főttet szárazzal

csínján bántak megláttam két tengert Adriát meg Jóni

hullámait mit érek most vele kicsi vagy unokácskám

nem is érted mit beszélek meg miért mondom mindezt

anyád majd mesél rólam ha nem leszek én a Döme Flóri

akinek igazi szerencséje hogy eltűnt a Söck

írni-olvasni nem tanulhattam meg két keresztet húzok

most a Tito idejében is hivatalos papírokra

analfabéta nem lehet propagátor hápogta

kövér zsandár elbocsátott bilincs helyett eredj haza

osztott akkora pofont megcsókoltam flaszter

mocskos tégláját hej ha Poroszlónál én

vagyok nyolcadik anyád se lenne te se lennél

a Söck megszökött a nyolcadiknak megkegyelmeztek

valami pesti nagykutya kölyke volt nagykutyák mindig

végigkúrják ezt a kehes világot ők szerencsések én meg

Döme Flóri nincstelen napszámos vagyok akit

valaki nagykutya fia helyett megkentek azonnal besoroztak

generációm tartalékban még vagy másfél évig

nagy pénzekkel zsírozott valaki Zentán én lettem

töpörtyű alja de hazajöttem miattatok unokáim

ne mássz fejemre te gyerek ne borzold bajszom

eltöröd a viaszt hogy megyek el Kolóniából Újfaluba

kiröhögnek szembejövő népek öreganyád

akkorát nyerít majd mint mesék táltosa

kicirkalmazódik az égbolt fejünk fölött

nem voltam még ötéves végül csak ravatalán láttam viszont

anyai öregapámat Döme Flóriánt Kun Béla

hűséges magyar királyi katonáját nagyanyám halkan siratta

apai nagyanyám meg ölébe húzott ültünk a padkán

vártuk a halálmadarakat meg plébános urat

itt vannak szólt be sötét szobába valami asszony

csönd lett aztán homályban fogatlan vénasszonyok

imádság helyett és Jézus szentséges emlegetése helyett

happogták mint sovány kacsák idejön-e plébános úr

büdös kommunistának mondták őt rác zsandárok sokszor

le is fogták meg is verték kommunistasága miatt

én meg a fáradt cudarodó csöndbe beleszóltam mi az a

kommunista nagymama hallgass gyerek Döme tatát

kommunistává akarták tenni a szerbek meg is verték

pedig minden vasárnap megkönnyezte Kis Szent Teréz

megszállott vágyát napról napra lelkeket mentsen

dühösen kiáltottam beleremegett a gyertyaláng

mi az kommunista nagymama szerencsére belépett

a plébános úr vele jöttek kommunizmust elröppentő angyalok

Miatyánk biztosan belépett vénasszonyok kórusával együtt

masíroztam mindenki hangosan fölsírt szögezték

víg kalapácsok koporsó fedelét négy halálmadár

fekete atillában hetyke ferencjóska sipkával fején

kivitte nagyapám maradványát aki tán

hős volt porrá válhatott volna Szerbiában Albániában

Galíciában vagy Karszton lehetett volna nyolcadik Poroszlónál

pesti forradalmi seregrész megfutott a románok

elől jött valami politikai biztos vagy miniszter vagy

élet és halál pillanatnyi ura főbe lövetett hat legényt

de én itt vagyok élő magyar mementó látogatom elődeim sírját

ha néha hazajutok virágot viszek keresztjüket csókolom

öreganyám visszacsókol vigyázz unokádra Pistám

nő a fű a fa kikelnek kismadarak fecskefészek lakója lehettem

táplált az anyám az apám növekedtem gyarapodtam

unokámnak Péternek regélhetek közvetlen elődeinkről

mindkét üköregapád hazahozta ferencjókás katonagúnyáját

aztán elballagtak egymáshoz közel nyugosznak

szülővárosukban Zentán az alsóvárosi Szent Anna temetőben

Balogh Albert Béla (1878 –1961; 1916 január – 1918 november)

már itthon szidta tele szájjal világunk színeváltozását

Döme Flóriánról (1881 – 1951; 1914 augusztus – 1919 augusztus)

anyai öregapámról balladát faragtam

mesterséges hazája csontvelejéig zaklatta

állami ünnepekkor különösen törődött vele városháza

pincéjében hálót fon pókok selyem fonalából

nagyokat kacag tarackos érveket keleszt az elmúlt század

kapát kaszát kalapálni kalapja mellett árva hajnal

csattogó csontváza gyaktatja százfejű fura kísértetét

Újfalu és Kertek határán megálljt parancsol kelő napnak

körberöpüli bérelt háza nádtetejét behuhog kemence kéményén

*2019. január – július*